
บทคัดย่อ


พระราชบัญญัติการฌาปนกิจสงเคราะห์  พ.ศ. ๒๕๔๕  เป็นกฎหมายที่ใช้ควบคุมกำกับดูแลและส่งเสริมสนับสนุนการดำเนินกิจการของสมาคมฌาปนกิจสงเคราะห์  หรือการฌาปนกิจสงเคราะห์ของส่วนราชการ  หน่วยงานของรัฐ  รัฐวิสาหกิจ  และองค์กรวิชาชีพซึ่งเป็นนิติบุคคลที่อยู่ภายใต้การกำกับของรัฐ  โดยมุ่งคุ้มครองสิทธิประโยชน์ของประชาชนที่ตกลงเข้าร่วมกันเป็นสมาชิกของสมาคมฌาปนกิจสงเคราะห์หรือการฌาปนกิจสงเคราะห์ ฯ นั้น  เพื่อมิให้กลุ่มบุคคลหรือคณะบุคคลที่แสวงหาประโยชน์อันมิควรได้โดยชอบด้วยกฎหมายในการดำเนินกิจการฌาปนกิจสงเคราะห์   ซึ่งพระราชบัญญัติฉบับนี้ในระยะแรกคณะกรรมการพิจารณายกร่างกฎหมายของกรมประชาสงเคราะห์ได้ยกร่างเป็นฉบับแก้ไขปรับปรุง  พระราชบัญญัติการฌาปนกิจสงเคราะห์ พ.ศ. ๒๕๑๗  แต่เมื่อคณะกรรมการพิจารณาร่างกฎหมายของกระทรวงแรงงานและสวัสดิการสังคม(ในขณะนั้น) พิจารณาเห็นว่ามีการแก้ไขเป็นจำนวนมากหลายมาตราควรยกเลิกพระราชบัญญัติฯ ในปี พ.ศ. ๒๕๑๗  แล้วยกร่างใหม่เป็นฉบับใหม่ทั้งฉบับ


ในการยกร่างพระราชบัญญัติการฌาปนกิจสงเคราะห์  พ.ศ. ๒๕๔๕  กรมประชาสงเคราะห์ได้เริ่มเก็บรวบรวมข้อมูล  ข้อด้อย  และอุปสรรคต่าง ๆ จากการปฏิบัติตามพระราชบัญญัติการฌาปนกิจสงเคราะห์  พงศ. ๒๕๑๗  ซึ่งใช้บังคับมาเป็นเวลาที่ยาวนาน  ไม่สอดคล้องกับสภาพของเศรษฐกิจและสังคมที่เปลี่ยนไปในปัจจุบันอีกทั้งยังมีช่องโหว่ให้กลุ่มบุคคลใช้ช่องว่างของกฎหมายแสวงหาประโยชน์ให้ตนเองและพวกพ้องอยู่ให้เห็นเป็นข่าวตามหนังสือพิมพ์  และโทรทัศน์  รวมถึงหนังสือร้องเรียนที่เข้ามาถึงส่วนกลางเป็นจำนวนมาก  ทำให้ประชาชนผู้บริสุทธิ์ตกเป็นเครื่องมือของกลุ่มมิจฉาชีพนี้ได้รับความเสียหายกระทบต่อสภาพเศรษฐกิจในชุมชนท้องถิ่น  อีกทั้งจากการสำรวจประชามติของสมาคมฌาปนกิจสงเคราะห์จำนวน ๓,๓๐๐  กว่าสมาคมทั่วประเทศได้รับเสียงตอบเป็นจำนวนมากที่เห็นด้วยกับการแก้ไขพระราชบัญญัติการฌาปนกิจสงเคราะห์  พ.ศ. ๒๕๑๗  จึงเป็นต้นเหตุอันเป็นที่มาแห่งการริเริ่มยกร่างแก้ไขพระราชบัญญัติดังกล่าวในที่สุด


ระยะเวลาที่ใช้ในการยกร่างและพิจารณาแก้ไขพระราชบัญญัติฉบับนี้จนแล้วเสร็จเป็นเวลาประมาณ ๘ ปี  ได้พิจารณานำข้อสังเกตต่าง ๆ จากผู้ที่มีประสบการณ์ข้อด้อยและอุปสรรคของกฎหมายมาปรับปรุงแก้ไขเพิ่มเติมในสาระสำคัญหลายประการ แต่ยังคงเจตนารมณ์ของกฎหมายไว้โดยมุ่งเน้นให้เป็นกิจการที่เป็นกิจการกุศลสาธารณะและที่สำคัญคือ “ไม่ประสงค์จะหากำไรหรือรายได้เพื่อแบ่งปันกัน” ซึ่งถือว่าเป็นหัวใจหลักของกฎหมายฌาปนกิจสงเคราะห์ไม่ว่าตั้งแต่เป็นประกาศคณะปฏิวัติฉบับ ๒๘๗ ลงวันที่  ๒๔  พฤศจิกายน  พ.ศ. ๒๕๑๕  หรือพระราชบัญญัติการฌาปนกิจสงเคราะห์ พ.ศ. ๒๕๑๗


อย่างไรก็ตามเมื่อพระราชบัญญัติการฌาปนกิจสงเคราะห์  พ.ศ. ๒๕๔๕  ผ่านการพิจารณาของรัฐสภาและได้ประกาศใช้เป็นกฎหมายในราชกิจจานุเบกษาฉบับกฤษฎีกา  เล่ม ๑๑๙  ตอนที่ ๔๒  ก.   ลงวันที่  ๓ พฤษภาคม  พ.ศ. ๒๕๔๕  และมีผลบังคับใช้ตั้งแต่วันที่  ๒  สิงหาคม  พ.ศ.  ๒๕๔๕  เป็นต้นมา  ซึ่งใน
เนื้อหาของพระราชบัญญัตินั้นได้ยกเลิกพระราชบัญญัติการฌาปนกิจสงเคราะห์  พ.ศ. ๒๕๑๗  ทั้งฉบับ
  โดยมีบทบัญญัติทั้งหมด ๘  หมวด และมีบทเฉพาะกาลรวมทั้งสิ้น  ๗๓  มาตรา  เนื้อหาสาระในแต่ละหมวดมีสาระสำคัญดังนี้

หมวด  ๑    บททั่วไป  ตั้งแต่มาตรา ๔  ถึงมาตรา ๗  โดยเฉพาะในมาตรา ๔  ยังคงยึดหลัก
เป็นไปตามหลักการเดิมแต่มีการเพิ่มเติมถ้อยคำในบทวิเคราะห์ศัพท์ในความหมายของการฌาปนกิจสงเคราะห์  หมายความว่ากิจการที่บุคคลหลายคนตกลงเข้าร่วมกันเพื่อทำการสงเคราะห์ซึ่งกันและกันในการจัดการศพหรือจัดการศพและสงเคราะห์ครอบครัวของบุคคลใดบุคคลหนึ่งที่ตกลงเข้าร่วมกันนั้น ซึ่งถึงแก่ความตายและมิได้ประสงค์จะหากำไรหรือรายได้เพื่อแบ่งปันกันและเพิ่มเติมคำว่า “สมาชิก” หมายความว่าสมาชิกสมาคมฌาปนกิจสงเคราะห์ “สำนักงาน” หมายความว่าสำนักงานที่เป็นที่ทำการของสมาคมฌาปนกิจสงเคราะห์  “คณะกรรมการ”    หมายความว่าคณะกรรมการดำเนินการสมาคมฌาปนกิจสงเคราะห์    “นายทะเบียน”   หมายความว่านายทะเบียนสมาคมฌาปนกิจสงเคราะห์ประจำท้องที่กรุงเทพมหานคร  หรือนายทะเบียนสมาคมฌาปนกิจสงเคราะห์ประจำท้องที่อื่นแล้วแต่กรณี  “นายทะเบียนกลาง”  หมายความว่านายทะเบียนกลางสมาคมฌาปนกิจสงเคราะห์  “ปลัดกระทรวง”  หมายความว่าปลัดกระทรวงการพัฒนาสังคมและความมั่นคงของมนุษย์  และ  “รัฐมนตรี”  หมายความว่า  รัฐมนตรีผู้รักษาการตามพระราชบัญญัตินี้


สาระสำคัญอีกอย่างหนึ่งในหมวดนี้ที่แก้ไขคือแยกอำนาจหน้าที่ของนายทะเบียนและนายทะเบียนกลางออกจากกันโดยเด็ดขาด  กล่าวคือ  กำหนดให้ผู้อำนวยการสำนักงานกิจการสตรีและสถาบันครอบครัว*  เป็นนายทะเบียนกลาง  ส่วนนายทะเบียนสมาคมฌาปนกิจสงเคราะห์ประจำท้องที่กรุงเทพมหานคร และนายทะเบียนสมาคมฌาปนกิจสงเคราะห์ประจำท้องที่อื่นให้ผู้อำนวยการสำนักงานกิจการสตรีและสถาบันครอบครัว* แต่งตั้งและให้รัฐมนตรีว่าการกระทรวงการพัฒนาสังคมและความมั่นคงของมนุษย์* รักษาการและกำหนดให้กฎกระทรวง  ระเบียบและประกาศให้ใช้บังคับได้เมื่อได้ประกาศในราชกิจจานุเบกษาแล้ว


หมวด  ๒  การจัดตั้งสมาคมฌาปนกิจสงเคราะห์  ตั้งแต่มาตรา ๘  ถึงมาตรา ๑๘  ซึ่งยังคงกำหนดให้สมาคมฌาปนกิจสงเคราะห์จะมีวัตถุประสงค์นอกจากการฌาปนกิจสงเคราะห์มิได้และห้ามตั้งสาขาสมาคมฌาปนกิจสงเคราะห์อีกทั้งเมื่อได้จดทะเบียนแล้วให้มีฐานะเป็นนิติบุคคล  ซึ่งยังคงหลักการเดิมไว้ตามกฎหมายเก่า


ส่วนที่เพิ่มเติมเข้าใหม่เป็นกรณีที่กำหนดคุณสมบัติของผู้เริ่มก่อการจัดตั้งสมาคมฌาปนกิจสงเคราะห์ต้องเป็นไปตามหลักเกณฑ์วิธีการที่รัฐมนตรีประกาศกำหนด  และในการขอจดทะเบียนตั้งเป็น สมาคมฌาปนกิจสงเคราะห์ได้กำหนดขั้นตอนวิธีการในการรับจดทะเบียนไว้ชัดเจนมากยิ่งขึ้น  

  แก้ไขตามพระราชกฤษฎีกาแก้ไขบทบัญญัติให้สอดคล้องกับพระราชบัญญัติปรับปรุงกระทรวง  ทบวง   กรม  พ.ศ. ๒๕๔๕  พ.ศ. ๒๕๔๕

กล่าวคือให้มีการตรวจสอบคุณสมบัติของผู้เริ่มก่อการจัดตั้งสมาคมฌาปนกิจสงเคราะห์และตรวจข้อบังคับของสมาคมทั้งนี้กำหนดให้อำนาจนายทะเบียนที่จะสั่งให้แก้ไขเปลี่ยนแปลงในกรณีข้อบังคับไม่ถูกต้อง หรือผู้เริ่มก่อการจัดตั้งมีคุณสมบัติไม่ครบถ้วน  และเมื่อเห็นว่าถูกต้องแล้วให้นายทะเบียนรับจด
ทะเบียนและออกใบสำคัญ  แสดงการจดทะเบียนให้ แต่ถ้าผู้ยื่นคำขอจดทะเบียนจัดตั้งไม่แก้ไขเปลี่ยนแปลงตามคำสั่งนายทะเบียนภายในเวลาที่กฎหมายกำหนดก็ให้นายทะเบียนมีคำสั่งไม่รับจดทะเบียนและแจ้งคำสั่งพร้อมเหตุผลให้ผู้ขอจดทะเบียนด้วยและให้สิทธิผู้ขอจดทะเบียนมีสิทธิอุทธรณ์คำสั่งไม่รับจดทะเบียนต่อปลัดกระทรวงการพัฒนาสังคมและความมั่นคงของมนุษย์ได้ภายในสามสิบวันนับแต่วันที่ได้รับคำสั่ง ให้ปลัดกระทรวงวินิจฉัยให้แล้วเสร็จภายในหกสิบวันนับแต่วันยื่นอุทธรณ์  และให้คำวินิจฉัยของปลัดกระทรวงเป็นที่สุด


ได้กำหนดเพิ่มเติมในเรื่องคุณสมบัติ หลักเกณฑ์และเงื่อนไขในการรับสมาชิกอีกทั้งเพิ่มเติมในวิธีการจ่ายเงินและการใช้จ่ายและการเก็บรักษาเงิน  โดยต้องเป็นไปตามที่รัฐมนตรีประกาศกำหนด  และนอกจากนี้ยังได้แก้ไขเพิ่มเติมวันเวลาเปิดทำการของสมาคมฌาปนกิจสงเคราะห์  โดยกำหนดไว้ว่าต้องเปิดทำการไม่น้อยกว่าห้าวันในหนึ่งสัปดาห์ และวันหนึ่งต้องไม่น้อยกว่าสามชั่วโมง นอกจากนี้ยังกำหนดหลักเกณฑ์และวิธีการในการยื่นคำขอจดทะเบียนแก้ไขหรือเพิ่มเติมข้อบังคับของสมาคมฌาปนกิจสงเคราะห์ทั้งนี้ให้นำหลักเกณฑ์วิธีการในการไม่รับจดทะเบียนจัดตั้งสมาคมฌาปนกิจสงเคราะห์มาใช้บังคับโดยอนุโลมกับการแก้ไขเพิ่มเติมข้อบังคับของสมาคมฌาปนกิจสงเคราะห์ด้วย


ได้เพิ่มเติมในกรณีที่ใบสำคัญแสดงการจดทะเบียนสูญหายถูกทำลายหรือชำรุดในสาระสำคัญ  โดยให้ออกใบแทนใบสำคัญแสดงการจดทะเบียนให้เมื่อสมาคมฌาปนกิจสงเคราะห์ร้องขอ  ทั้งนี้ให้เป็นไปตามหลักเกณฑ์  วิธีการและแบบที่รัฐมนตรีประกาศกำหนด


หมวด  ๓  การดำเนินกิจการของสมาคมฌาปนกิจสงเคราะห์  ตั้งแต่มาตรา ๑๙  ถึงมาตรา ๓๕  ในหมวดนี้ได้สลับเรียงมาตราตามสาระสำคัญในเนื้อหาของแต่ละมาตราตามลำดับก่อนหลังตามมติของที่ประชุมคณะกรรมาธิการวิสามัญของสภาผู้แทนราษฎร  แต่ยังคงหลักสำคัญของแต่ละมาตราไว้โดยกำหนดให้ผู้เริ่มก่อการจัดตั้งสมาคมฌาปนกิจสงเคราะห์ ประชุมใหญ่สามัญครั้งแรกภายในเก้าสิบวันนับแต่วันที่จดทะเบียนเพื่อตั้งคณะกรรมการและมอบหมายงานให้แก่คณะกรรมการ


การแต่งตั้งหรือเปลี่ยนตัวกรรมการให้ทำได้โดยมติที่ประชุม และต้องนำไปจดทะเบียน  ทั้งนี้ได้กำหนดเพิ่มเติมถึงหลักเกณฑ์วิธีการตามที่รัฐมนตรีประกาศกำหนดและหากนายทะเบียนไม่รับจดทะเบียนกรรมการคนใดต้องแจ้งเหตุที่ไม่รับจดทะเบียนให้ทราบด้วย


เพิ่มเติมระเบียบว่าด้วยคุณสมบัติของกรรมการ และวาระการดำรงอยู่ในตำแหน่งของกรรมการให้มีวาระอยู่ในตำแหน่งคราวละสองปีและจะดำรงตำแหน่งเกินสองวาระติดต่อกันไม่ได้  เว้นแต่ที่ประชุมใหญ่มีมติสองในสามของผู้ที่มาประชุมจะกำหนดเป็นอย่างอื่น


ได้เพิ่มเติมเรื่องการประชุมใหญ่สามัญประจำปีละหนึ่งครั้งภายในหนึ่งร้อยยี่สิบวันนับแต่วันสิ้นปีปฏิทิน  เพื่อรับทราบรายงานกิจการในรอบปี  พิจารณาอนุมัติบัญชีรายได้  รายจ่าย  และงบดุล  หรือเลือกตั้งคณะกรรมการถ้าหากกรรมการนั้นครบวาระ  ส่วนการประชุมใหญ่วิสามัญจะเรียกประชุมเมื่อใดก็ได้  แล้วแต่จะเห็นสมควร  ทั้งนี้ยังคงให้สิทธิสมาชิกเข้าชื่อกันเพื่อขอให้คณะกรรมการเรียกประชุมใหญ่วิสามัญ
*นอกจากนี้ยังได้กำหนดให้คณะกรรมการส่งหนังสือนัดประชุมไปยังสมาชิกทุกคนซึ่งมีชื่อ
ในทะเบียนสมาชิกก่อนวันนัดประชุมไม่น้อยกว่าเจ็ดวัน  และต้องระบุสถานที่  วัน  เวลา  และระเบียบวาระการประชุมส่งไปด้วย  สำหรับการประชุมใหญ่  ต้องมีสมาชิกหรือผู้แทนมาประชุมไม่น้อยกว่ากึ่งหนึ่งของจำนวนสมาชิกทั้งหมด  หรือไม่น้อยกว่าหนึ่งร้อยคนจึงเป็นองค์ประชุม  แต่การแก้ไขเพิ่มเติมข้อบังคับและการเลิกสมาคมฌาปนกิจสงเคราะห์ต้องมีผู้มาประชุมตามจำนวนที่กล่าวเท่านั้นจึงเป็นองค์ประชุม


นอกจากนี้ยังได้เพิ่มเติมในกรณีสมาชิกคนใดไม่อาจเข้าร่วมประชุมได้โดยให้มอบฉันทะเป็นหนังสือให้ผู้อื่นที่มิใช่สมาชิกเข้าร่วมประชุมและออกเสียงแทนได้  แต่ผู้รับมอบฉันทะคนหนึ่งรับมอบฉันทะได้คนเดียว  และการออกเสียงลงคะแนนในที่ประชุมให้สมาชิกคนหนึ่งมีหนึ่งเสียง  นอกจากนั้นยังได้เพิ่มเติมในกรณีมติเรื่องใด   ถ้าส่วนได้เสียของกรรมการหรือสมาชิกขัดกับประโยชน์ได้เสียของสมาคมฌาปนกิจสงเคราะห์  กรรมการหรือสมาชิกนั้นจะออกเสียงลงคะแนนในเรื่องนั้นไม่ได้


สำหรับเรื่องการเรียกเก็บเงินของสมาคมฌาปนกิจสงเคราะห์ นั้น  ได้แก้ไขให้สมาคมฌาปนกิจสงเคราะห์  เรียกเก็บเงินค่าสมัคร  เงินค่าบำรุง  และเงินสงเคราะห์นั้นให้สมาคมฌาปนกิจสงเคราะห์  สามารถเรียกเก็บได้ตามที่กำหนดในข้อบังคับ  แต่ต้องไม่เกินอัตราที่กำหนดในกฎกระทรวง  นอกจากนี้ยังแก้ไขในกรณีที่สมาคมฌาปนกิจสงเคราะห์หักเงินสงเคราะห์ไว้เป็นค่าใช้จ่ายในการดำเนินกิจการของสมาคมฌาปนกิจสงเคราะห์  ตามที่ที่ประชุมใหญ่กำหนดแต่ต้องไม่เกินอัตราที่กำหนดในกฎกระทรวง  ส่วนสิทธิของกรรมการที่อาจได้รับเบี้ยประชุม  ค่าพาหนะ  หรือประโยชน์อย่างอื่นทำนองเดียวกันกับเบี้ยประชุมและค่าพาหนะยังให้สิทธิสมาคมฌาปนกิจสงเคราะห์  วางระเบียบไว้ให้จ่ายได้เหมือนเดิม


หมวด  ๔  การควบคุมสมาคมฌาปนกิจสงเคราะห์  ตั้งแต่มาตรา  ๓๖  ถึงมาตรา ๔๘  ซึ่งได้แก้ไขเพิ่มเติมให้สมาคมฌาปนกิจสงเคราะห์ส่งสำเนาทะเบียนสมาชิกเพิ่มขึ้นเมื่อสิ้นเดือนมีนาคม  มิถุนายน  กันยายน  และธันวาคม  ของทุกปี  โดยส่งสำเนาทะเบียนสมาชิกในส่วนที่มีการเปลี่ยนแปลงตามหลักเกณฑ์และวิธีการที่รัฐมนตรีประกาศกำหนด  นอกจากนี้ยังกำหนดให้มีสมุดชำระเงินประจำตัวสมาชิก  บัญชีชำระเงินประจำตัวสมาชิก  บัญชีแสดงฐานะการเงิน  และหลักฐานการรับจ่ายเงินตามแบบที่นายทะเบียนกำหนด    อีกทั้งต้องรายงานจำนวนเงินที่มีอยู่ในมือและในธนาคารตามที่เป็นอยู่ในวันสิ้นเดือนมิถุนายน  ของทุกปี  ต่อนายทะเบียน  ตามหลักเกณฑ์วิธีการที่รัฐมนตรีประกาศกำหนดด้วย
*ปัจจุบันเป็นผู้อำนวยการสำนักงานกิจการสตรีและสถาบันครอบครัว แก้ไขตามพระราชกฤษฎีกา  แก้ไขบทบัญญัติ

ให้สอดคล้องกับพระราชบัญญัติปรับปรุงกระทรวง ทบวง กรม พ.ศ. ๒๕๔๕  พ.ศ. ๒๕๔๕  
และจากรัฐมนตรีว่าการกระทรวงแรงงานและสวัสดิการสังคม เป็นรัฐมนตรีว่าการกระทรวงการพัฒนาสังคมและความมั่นคงของมนุษย์

           นอกจากนี้ยังได้เพิ่มเติมในกรณีสิ้นปีปฏิทินได้กำหนดให้สมาคมทำบัญชี  รายได้ -  รายจ่าย  และบัญชีงบดุลตามแบบที่นายทะเบียนกลางกำหนด เสนอคณะกรรมการพิจารณาและเสนอที่ประชุมใหญ่อนุมัติ  และส่งสำเนาที่รับรองว่าถูกต้องต่อนายทะเบียน  และให้แสดงสำเนางบดุลไว้ทีสำนักงานสมาคมฌาปนกิจสงเคราะห์  เพื่อให้สมาชิกและผู้มีส่วนได้เสียตรวจดูได้ด้วย


เพิ่มเติมบทบัญญัติในกรณีที่กรรมการหรือเจ้าหน้าที่ของสมาคมฌาปนกิจสงเคราะห์  ก่อให้เกิดความเสียหาย  แก่สมาคมฌาปนกิจสงเคราะห์  ถ้าสมาคมฯ  ไม่ร้องทุกข์หรือฟ้องคดี  ให้อำนาจนายทะเบียนร้องทุกข์หรือฟ้องคดีได้  โดยให้พนักงานอัยการว่าต่างให้  และกรณีที่คณะกรรมการหรือกรรมการกระทำการหรืองดเว้นกระทำการในการปฏิบัติหน้าที่ของตนจนทำให้เสื่อมเสียผลประโยชน์ของสมาคมฯ  หรือสมาชิก หรือทำให้มีข้อบกพร่องเกี่ยวกับการเงินหรือบัญชี  ได้ให้อำนาจนายทะเบียนออกคำสั่งเป็นหนังสือให้ปฏิบัติตามความหนักเบาและลักษณะของความผิดของแต่ละการกระทำ  และถ้าหากนายทะเบียนสั่งให้คณะกรรมการพ้นจากตำแหน่งกรรมการทั้งคณะ  กฎหมายให้อำนาจนายทะเบียนแต่งตั้งคณะกรรมการชั่วคราวขึ้นคณะหนึ่ง  เพื่อให้การบริหารจัดการสมาคมฯ  ไม่หยุดชะงักลง  และให้จัดให้มีการประชุมใหญ่เพื่อเลือกตั้งคณะกรรมการขึ้นใหม่  ภายในสี่สิบห้าวันนับแต่วันที่ได้รับแต่งตั้ง  แต่ถ้านายทะเบียนสั่งให้กรรมการคนใดพ้นจากตำแหน่งกรรมการ  ให้คณะกรรมการที่เหลือเรียกประชุมใหญ่  ตั้งผู้เป็นกรรมการแทนภายในสามสิบวัน  นับแต่วันที่กรรมการพ้นจากตำแหน่งถ้าไม่อาจทำได้ให้นายทะเบียนแต่ตั้งสมาชิกคนใดคนหนึ่งเป็นกรรมการแทน  แต่ถ้าวาระดำรงอยู่ในตำแหน่งของกรรมการที่พ้นไป  เหลืออยู่ไม่ถึงหนึ่งร้อยแปดสิบวัน  จะเรียกประชุมใหญ่เพื่อตั้งกรรมการหรือนายทะเบียนจะตั้งกรรมการแทนหรือไม่ก็ได้  แต่กรณีที่คณะกรรมการเหลืออยู่ไม่ถึงเจ็ดคน  ให้นายทะเบียนแต่งตั้งกรรมการชั่วคราวให้ครบจำนวนเจ็ดคน  และจัดให้มีการประชุมใหญ่  เพื่อเลือกตั้งกรรมการให้แล้วเสร็จภายในสามสิบวันนับแต่วันที่ตั้งกรรมการชั่วคราว


หมวด  ๕  การฌาปนกิจสงเคราะห์ของส่วนราชการ  หน่วยงานของรัฐ  รัฐวิสาหกิจ  และองค์กรวิชาชีพ  ซึ่งเป็นนิติบุคคลที่อยู่ภายใต้การกำกับของรัฐ  ซึ่งได้แก้ไขเพิ่มเติมจากเดิมเป็นการฌาปนกิจสงเคราะห์ของส่วนราชการ  องค์การของรัฐ และรัฐวิสาหกิจ  เนื่องจากกรรมาธิการในชั้นวุฒิสภาได้แก้ไขเพิ่มเติมให้ครอบคลุมถึงหน่วยงานหรือองค์กรวิชาชีพซึ่งเป็นนิติบุคคลที่อยู่ภายใต้การกำกับของรัฐสามารถขึ้นทะเบียนดำเนินกิจการการฌาปนกิจสงเคราะห์ได้ เช่นเดียวกับส่วนราชการ  หน่วยงานของรัฐหรือรัฐวิสาหกิจ  โดยไม่ต้องไปจดทะเบียนจัดตั้งเป็นสมาคมฌาปนกิจสงเคราะห์  และให้การดำเนินงานฌาปนกิจสงเคราะห์เป็นไปตามระเบียบกระทรวงการพัฒนาสังคมและความมั่นคงของมนุษย์  และให้ถือว่างานการฌาปนกิจสงเคราะห์เป็นงานอันอยู่ในอำนาจหน้าที่ของส่วนราชการ  หน่วยงานของรัฐ  รัฐวิสาหกิจ  และองค์กรวิชาชีพซึ่งเป็นนิติบุคคลที่อยู่ภายใต้การกำกับของรัฐนั้น


หมวด ๖   การเลิกสมาคมฌาปนกิจสงเคราะห์  ตั้งแต่มาตรา ๕๑  ถึงมาตรา ๕๔  ซึ่งโดยภาพรวมของหมวดนี้ยังคงยึดแนวทางตามหลักการเดิมอยู่กล่าวคือ  สมาคมฌาปนกิจสงเคราะห์ย่อมเลิกกันโดยที่ประชุมใหญ่ลงมติให้เลิก  นายทะเบียนสั่งเลิกหรือศาลสั่งเลิก


สำหรับกรณีที่นายทะเบียนสั่งเลิกนั้นจะต้องมีเหตุตามกฎหมายบัญญัติในกรณีหนึ่งกรณีใด  เช่น  สมาชิกไม่น้อยกว่าหนึ่งในสี่  ร่วมกันยื่นคำร้องขอต่อนายทะเบียนขอให้เลิกโดยมีเหตุผลประกอบ
คำร้องขอ  หรือมีพฤติการณ์ที่ทำให้เห็นว่าการดำเนินกิจการของสมาคมฯ  นั้นไม่เป็นไปโดยสุจริต  หรือมีพฤติการณ์ที่ทำให้เห็นว่าสมาคมฯ  ไม่อาจดำเนินกิจการต่อไปได้ไม่ว่าเพราะเหตุใด


หมวด ๗   การชำระบัญชี  ตั้งแต่มาตรา ๕๕  ถึงมาตรา ๖๐  ได้บัญญัติหลักเกณฑ์วิธีการชำระบัญชีเพิ่มเติมจากเดิมที่ให้นำความในประมวลกฎหมายแพ่งและพาณิชย์อันว่าด้วยการชำระบัญชีห้างหุ้นส่วนจดทะเบียน  ห้างหุ้นส่วนจำกัดและบริษัทจำกัดมาใช้บังคับโดยอนุโลม  กล่าวคือในการแต่งตั้งผู้ชำระบัญชีให้กระทำโดยมติของที่ประชุมใหญ่โดยความเห็นชอบจากนายทะเบียน  ถ้าที่ประชุมใหญ่ไม่อาจตั้งผู้ชำระบัญชีได้  หรือนายทะเบียนไม่เห็นชอบด้วย  ให้นายทะเบียนแต่งตั้งผู้ชำระบัญชีขึ้นทำการชำระบัญชี  และถ้าหากในกรณีที่นายทะเบียนเห็นสมควรหรือสมาชิกไม่น้อยกว่าสองในสามร้องขอต่อนายทะเบียนจะแต่งตั้งผู้ชำระบัญชีคนใหม่แทนก็ได้ นอกจากนี้กฎหมายยังกำหนดให้ปิดประกาศชื่อผู้ชำระบัญชีไว้ทีสำนักงานสมาคมฯ  และให้ผู้ชำระบัญชีได้รับค่าตอบแทนด้วย


ได้เพิ่มเติมให้ผู้ชำระบัญชีประกาศโฆษณาในหนังสือพิมพ์แห่งท้องที่หรือโฆษณาทางวิทยุประจำท้องที่ว่าสมาคมฯ  ได้เลิกและแจ้งเป็นหนังสือไปถึงเจ้าหนี้ทุกคนเพื่อให้ยื่นคำทวงหนี้  นอกจากนี้ยังกำหนดให้คณะกรรมการและเจ้าหน้าที่ของสมาคมฯมีหน้าที่จัดการรักษาทรัพย์สินทั้งหมดของสมาคมฯ  ไว้จนกว่าผู้ชำระบัญชีจะเรียกให้ส่งมอบ


นอกจากนี้ยังได้เพิ่มเติมให้ผู้ชำระบัญชีจัดทำงบดุลส่งให้ผู้สอบบัญชีตรวจรับรองว่าถูกต้อง  และเมื่อผู้สอบบัญชีรับรองงบดุลแล้วให้เสนองบดุลต่อที่ประชุมใหญ่  เพื่อที่ประชุมใหญ่อนุมัติแล้วเสนอต่อนายทะเบียนและเมื่อได้ชำระบัญชีแล้ว ถ้ามีทรัพย์สินเหลืออยู่ห้ามแบ่งให้แก่สมาชิกแต่ต้องโอนไปให้สมาคมฯ  อื่น หรือนิติบุคคลที่มีวัตถุประสงค์เกี่ยวกับการกุศลสาธารณะตามข้อบังคับ  หรือตามมติที่ประชุมใหญ่  หากไม่อาจดำเนินการดังกล่าวได้  ให้ทรัพย์สินนั้นตกเป็นของแผ่นดิน


หมวด  ๘  บทกำหนดโทษ  ตั้งแต่มาตรา  ๖๑  ถึงมาตรา ๖๙  ซึ่งได้บัญญัติเพิ่มเติมโทษมากขึ้นกว่าเดิม  เช่น  ในกรณีดำเนินกิจการการฌาปนกิจสงเคราะห์  โดยมิได้จดทะเบียนเป็นสมาคมฌาปนกิจสงเคราะห์ต้องระวางโทษจำคุกไม่เกินสามปี  หรือปรับไม่เกินหกหมื่นบาทหรือทั้งจำทั้งปรับ  หรือกรณีผู้ใดใช้คำแสดงชื่อในธุรกิจว่า “การฌาปนกิจสงเคราะห์”  หรือคำอื่นใดที่มีความหมายเช่นเดียวกันอันเป็นการฝ่าฝืนต้องระวางโทษปรับไม่เกินหนึ่งหมื่นบาทและปรับอีกไม่เกินวันละห้าร้อยบาทจนกว่าจะเลิกใช้  ซึ่งเป็นการเพิ่มโทษจำคุกหรือโทษปรับคิดเป็นห้าเท่าของโทษตามความผิดในกฎหมายเดิม  ทั้งนี้เพื่อป้องปราบและลงโทษผู้กระทำผิดให้เหมาะสมกับความผิดที่ได้กระทำ


บทเฉพาะกาล  ตั้งแต่มาตรา ๗๐  ถึงมาตรา ๗๓  เนื่องจากการบังคับใช้กฎหมายฉบับใหม่อาจส่งผลกระทบต่อการดำเนินกิจการฌาปนกิจสงเคราะห์ได้  อีกทั้งเป็นการรับรองสิทธิหน้าที่ของสมาคมฌาปนกิจสงเคราะห์ที่ได้จัดตั้งขึ้นตามกฎหมายเก่าให้มีผลเป็นสมาคมฌาปนกิจสงเคราะห์ตามกฎหมายใหม่


นอกจากนี้ได้กำหนดหลักเกณฑ์วิธีการในกรณีที่รัฐวิสาหกิจใดเปลี่ยนทุนเป็นหุ้นและจัดตั้งเป็นบริษัท  ตามประมวลกฎหมายแพ่งและพาณิชย์ให้การฌาปนกิจสงเคราะห์ของรัฐวิสาหกิจยังคงดำเนินการ
ได้ต่อไปจนกว่าจะมีการจดทะเบียนตั้งเป็นสมาคมฌาปนกิจสงเคราะห์และให้โอนบรรดาสิทธิ  หน้าที่  และความรับผิดชอบของการฌาปนกิจสงเคราะห์ของรัฐวิสาหกิจนั้นไปเป็นของสมาคมฌาปนกิจสงเคราะห์  แต่ต้องไม่เกินหกสิบวันนับแต่วันจดทะเบียนบริษัท  และถ้าไม่มีการดำเนินการดังกล่าวให้ถือว่าเป็นการเลิกการฌาปนกิจสงเคราะห์นั้น


ส่วนบรรดากฎกระทรวง  ระเบียบ  ประกาศ  หรือคำสั่งที่ออกตามกฎหมายเก่าคงใช้บังคับต่อไปได้  เท่าที่ไม่ขัดหรือแย้งกับกฎหมายใหม่นี้จนกว่าจะมีกฎกระทรวง  ระเบียบ  ประกาศ  หรือคำสั่งออกใช้บังคับแทนภายในหนึ่งร้อยแปดสิบวันนับแต่วันที่กฎหมายใหม่นี้ใช้บังคับ

